‌ଭୂମିକା ଚାୱଲା‌  (ଜନ୍ମ: ୨୧ ଅଗଷ୍ଟ ୧୯୭୮) ଜଣେ ଭାରତୀୟ କଥାଚିତ୍ର ଅଭିନେତ୍ରୀ ଏବଂ ପୂର୍ବତନ ମଡେଲ  । ୨୦୦୦ ମସିହାରେ ଭୂମିକା ତେଲୁଗୁ ଚଳଚ୍ଚିତ୍ର ‌ଯୁବାକୁଡ଼ୁ‌ ଜରିଆରେ ପ୍ରଥମ ଅଭିନୟ ଆରମ୍ଭ କରିଥିଲେ । ଭୂମିକା ତେଲୁଗୁ ଚଳଚ୍ଚିତ୍ର ବ୍ୟତୀତ ତାମିଲ, ହିନ୍ଦୀ, ମାଲାୟଲମ୍, କନ୍ନଡ଼, ଭୋଜପୁରୀ ଏବଂ ପଞ୍ଜାବୀ ଭାଷାର ଚଳଚ୍ଚିତ୍ରରେ ଅଭିନୟ କରିଛନ୍ତି । ଭୂମିକାଙ୍କ ଅଭିନୀତ ସଫଳତମ ଚଳଚ୍ଚିତ୍ରଗୁଡ଼ିକ ହେଲା: ଖୁସି  (ତେଲୁଗୁ), ଓକ୍କୁଡ଼ୁ, ତେରେ ନାମ୍, ମିସ୍ସାମ୍ମା, ଗାନ୍ଧୀ- ମାଇଁ ଫାଦର, ବୁଡ୍ଦି ଏବଂ ଅନସୁୟା  । ପ୍ରାରମ୍ଭିକ ଜୀବନ ଏବଂ ପରିବାର ଭୂମିକା ୨୧ ଅଗଷ୍ଟ ୧୯୭୮ରେ ନୂଆ ଦୀଲ୍ଲିରେ ଏକ ପଞ୍ଜାବୀ ପରିବାରରେ ଜନ୍ମଗ୍ରହଣ କରିଥିଲେ । ଭୂମିକା ତାଙ୍କର ବିଦ୍ୟାଳୟ ଶିକ୍ଷା ନୂଆ ଦିଲ୍ଲୀରୁ ଶେଷ କରିଥିଲେ । ତାଙ୍କର ପିତା ଜଣେ ସେନା ଅଧିକାରୀ ଥିଲେ । ଭୂମିକାଙ୍କର ଗୋଟିଏ ବଡ଼ ଭାଇ ଗୋଟିଏ ବଡ଼ ଭଉଣୀ ଅଛନ୍ତି । ଭୂମିକା ୧୯୯୭ରେ ମୁମ୍ବାଇ ଯାଇଥିଲେ ଏବଂ ସେଠରେ କିଛି ବିଜ୍ଞାପନ ସ‌ହ କିଛି ଆଲବମ୍ ଗୀତରେ ଅଭିନୟ କରିଥିଲେ । ସେ ଜୀ ଟିଭିରେ ପ୍ରସାରିତ କାର୍ଯ୍ୟକ୍ରମ ‌ହିପ୍ ହିପ୍ ହୁରେ‌ରେ ଭୂମିକାରେ ଅଭିନୟ କରିଥିଲେ । ଭୂମିକା ୨୦୦୭ରେ ତାଙ୍କର ଦୀର୍ଘଦିନର ପୁରୁଷ ବନ୍ଧୁ ଭରତ ଠାକୁରଙ୍କୁ ୨୧ ଅକ୍ଟୋବର ୨୦୦୭ରେ ନାସିକ୍‌ର ଏକ ଗୁରୁଦ୍ୱାରରେ ବିବାହ କରିଥିଲେ । ଭରତ ଜଣେ ଯୋଗ ପ୍ରଶିକ୍ଷକ । ଭୂମିକା ଭରତଙ୍କର ଯୋଗ ପ୍ରଶିକ୍ଷଣ କେନ୍ଦ୍ରକୁ ନିୟମିତ ଭାବରେ ଯୋଗ ଶିକ୍ଷା ପାଇଁ ଯାଉଥିଲେ ଏବଂ ସେଠାରେ ଉଭୟଙ୍କ ମଧ୍ୟରେ ସମ୍ପର୍କ ଗଢ଼ି ଉଠିଥିଲା ଏବଂ ବିବାହ ପୂର୍ବରୁ ୪ବର୍ଷର ସମ୍ପର୍କ ଥିଲା । ଦୁଇ ଦମ୍ପତିଙ୍କର ୨୦୧୪ ଫେବୃଆରୀରେ ଏକ ପୁତ୍ର ସନ୍ତାନ ଜନ୍ମ ହୋଇଥିଲା । ଅଭିନୟ ଜୀବନ ୧୯୯୭ରେ ମୁମ୍ବାଇ ଆସିବା ପରେ ଭୂମିକାଙ୍କୁ ୨୦୦୦ ମସିହାରେ ତେଲୁଗୁ କଥାଚିତ୍ର ଜଗତରେ ଅଭିନୟ କରିବାର ପ୍ରଥମ ସୁଯୋଗ ପାଇଥିଲେ । ଭୂମିକାଙ୍କ ପ୍ରଥମ ତେଲୁଗୁ ଚଳଚ୍ଚିତ୍ର ଥିଲା ‌ଯୁବାକୁଡ଼ୁ‌ । ଏହା ପରେ ସେ ଅଭିନେତା ପବନ କଲ୍ୟାଣଙ୍କ ସ‌ହ ୨୦୦୧ରେ ଭୂମିକା ‌ଖୁସି‌ ଚଳଚ୍ଚିତ୍ରରେ ଅଭିନୟ କରିଥିଲେ । ଏହି ଚଳଚ୍ଚିତ୍ରଟି ଉତ୍ତମ ବ୍ୟବସାୟ କରିବା ସ‌ହ ଭୂମିକା ଦକ୍ଷିଣ ଭାରତୀୟ ଫିଲ୍ମ‌ଫେୟାରରେ ଶ୍ରେଷ୍ଠ ଅଭିନେତ୍ରୀ ପୁରସ୍କାର ପାଇଥିଲେ । ଏହି ଚଳଚ୍ଚିତ୍ରଟି ହିନ୍ଦୀ ଭାଷାରେ ପୁନଃନିର୍ମାଣ ହୋଇଥିଲା । ଭୂମିକାଙ୍କ ଅଭିନୀତ କିଛି ସଫଳ ତେଲୁଗୁ ଚଳଚ୍ଚିତ୍ର ଗୁଡ଼ିକ ହେଲା: ମହେଶ ବାବୁଙ୍କ ସ‌ହ ଓକ୍କୁଡ଼ୁ, ଜୁନିଅର ଏନ୍.ଟି.ଆର୍‌ଙ୍କ ସ‌‌ହ ସିମାଦ୍ରୀ । ଏହି ଚଳଚ୍ଚିତ୍ର ଦୁଇଟି ସେହି ବର୍ଷର ସର୍ବାଧିକ ଆୟକାରୀ ତେଲୁଗୁ ଚଳଚ୍ଚିତ୍ର ଥିଲା । ତେଲୁଗୁ ଚଳଚ୍ଚିତ୍ର ସ‌ହ ଭୂମିକ ମଧ୍ୟ ତାମିଲ ଚଳଚ୍ଚିତ୍ରରେ ଅଭିନୟ କରିଥିଲେ । ଅଭିନେତା ବିଜୟଙ୍କ ସ‌ହ ଭୂମିକା ବଦ୍ରୀ ଏବଂ ରୋଜା କୂଟମ୍ ଭଳି ତାମିଲ ଚଳଚ୍ଚିତ୍ରରେ ଅଭିନୟ କରିଥିଲେ । ସଫଳ ତେଲୁଗୁ ଚଳଚ୍ଚିତ୍ର ପରେ ଭୂମିକା ୨୦୦୩ରେ ଅଭିନେତା ସଲମାନ ଖାଁଙ୍କ ସ‌ହ ତେରେ ନାମ୍ ଚଳଚ୍ଚିତ୍ର ଜରିଆରେ ହିନ୍ଦୀ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ଏହି ଚଳଚ୍ଚିତ୍ର ପାଇଁ ଭୂମିକା ଫିଲ୍ମ‌ଫେୟାରର ଶ୍ରେଷ୍ଠ ଅଭିନେତ୍ରୀ ପାଇଁ ମନୋନୀତ ହୋଇଥିଲେ ଏବଂ ଜୀ ସିନେ ଆୱାର୍ଡ଼ସ୍‌ରେ ଶ୍ରେଷ୍ଠ ନବାଗତା ପୁରସ୍କାର ପାଇଥିଲେ । ଭୂମିକା ତେଲୁଗୁ, ତାମିଲ ଏବଂ ହିନ୍ଦୀ ବ୍ୟତୀତ ପଞ୍ଜାବୀ, ମାଲାୟଲମ୍, କନ୍ନଡ଼ ଏବଂ ଭୋଜପୁରୀ ଚଳଚ୍ଚିତ୍ରରେ ଅଭିନୟ କରିଥିଲେ ।